ЛЕДСТНЯН ВАЛДО МЕЛЬСЭ…

Ютазь иень умарьковонь 30-це чистэ тусь эрямостонть эрзянь ушманось ды содавикс сёрмадеесь Митряшкин Тимофей Назарович. Тюматянь куломадо раужо кулясь монь кудос сась кавто ёндо: Ледяень Еня пачтясь Московсто ды тиринь кулялопась Саранскойстэ… Те ломанесь васенцекс шнакшнызе «Эрзянь Масторсо» лисезь «Обращение к эрзянам России» пшкадемам. 85 иесэ атясь колмо чить кснавшка буквасо сёрмадсь монень… Те сёрманть питнезэ мейсэяк а онкстави, сон сырнекс цитни монень эрьва ёндо кучовт сёрматнень ютксо. Мон сестэ эзинь марсеяк истямо сёрмадейде, сон вана сеске фатясь ды макссь питне монь шкинемантень. Мейле сась пельдензэ покш кучовкс, конасонть ульнесть сонзэ комсь книганзо ды од книганзо велькссэ мартонзо важодеме тердема –– пельдень эрявсь артыцянь лезкс. Ансяк сестэ монь сявордымим стака орма, конадонть мейле карминь якамо кавто мандо лангс нежедезь… Те тапизеяк вейсэнь важодемадо меленть.
Тюматянь марто кавксть вастневинек Саранскойсэ. Крежа рунго мазый атянть мон сеске редия эрзятнень ютксто. Сестэ сатокшнось набойчим озамс ярсамо ве стувор экшс Нуянь Видяз, Биушкина Мария Романовна ды Тимофей Тимин марто (те лементь ало Тюматянь содылизь ловныцятне). Меельцесь сеске тердизе малав ярсамопелень кандтниця од тейтеренть ды яволявтсь тензэ: «Дочка, мне принеси первое, два вторых, два чая и четверть буханки хлеба…». Сельмечирькень кепедезь варштынек сыре маралянть лангс. Пиштяка тейтереськак сельмензэ тетькинзе. Видяз лелясь мизолдозь панжизе минек андыцянтень московонь эрзянть ярсамонь коензэ… Ярсамонь тевсэнть васов эзинь кадово монгак. Видяз лелясь ды сонзэ школань тонавтыцязо Мария Романовна айгизь монень «омбоцест»: «Ярсак, Толай, нивтеме эрят чаво велесэ ды таго гирянь кепсеме ушодыть…». Истя Тимин атя ды Дригань Толай кавонест пелькстасть ярсамонь тевсэнть.
Омбоцеде вастовинек «Эрзянь Масторонь» нупальсэ. Сон ламо кевкстнесь монь буень ды Бугуруслан ёнксонь эрзятнеде, сынст эрямонь лувдост. Ледстнесь минек ёнксонь ломантнень, конатнень содылинзе… Ламо лембе валт ёвтась Числав Журавлёвдо, сонзэ морыця поэзиядонть. Чевтестэ кортась Дмитрий Морскойде, сонзэ шкинемадонзо, мелявтсь казямо таркатнева майсевеманзо коряс. 
…Меельце иетнестэ юткстонок тоначив тусть Кузьма Абрамов, Арапов Саша, Биушкина Маря патясь, Калинкин Иван ды ней вана Митряшкин Тимофей Назарович… Монь седейсэ палы Штатол, кона свалшкань толсо валдомты эрзянь неть ломантнень шкинемаст, тевест ды лемест.    

ДРИГАНЬ Толай